Diari Oficial de la Generalitat Valenciana


Sumari del DOGV 8201, del 29-12-2017 (2017/12332)

RESOLUCIÓ 22 de desembre de 2017, de la consellera de Sanitat Universal i Salut Pública, per la qual s'ordena la publicació del Pacte de la Mesa Sectorial de Sanitat sobre el permís de gestació i sobre la consideració del supòsit de part amb efecte equivalent al permís per malaltia greu de familiar.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8201

Data del DOGV
:   29-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12534


Data del document
:   22-12-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * concurs administratiu
    * personal sanitari

RESOLUCIÓ 22 de desembre de 2017, de la consellera de Sanitat Universal i Salut Pública, per la qual s'ordena la publicació del Pacte de la Mesa Sectorial de Sanitat sobre el permís de gestació i sobre la consideració del supòsit de part amb efecte equivalent al permís per malaltia greu de familiar. [2017/12531]  
En el si de la Mesa Sectorial de Sanitat en la reunió celebrada el 22 de desembre de 2017, es va negociar i va firmar el Pacte de la Mesa Sectorial de Sanitat sobre el permís de gestació i sobre la consideració del supòsit de part amb efecte equivalent al permís per malaltia greu de familiar.  
Per la seua banda, l'article 45.1 de la Llei 39/2015, d'1 d'octubre, del procediment administratiu comú, respecte a la publicació dels actes administratius estableix que «Els actes administratius seran objecte de publicació quan ho establisquen les normes reguladores de cada procediment o quan ho aconsellen raons d'interés públic apreciades per l'òrgan competent». En aquest supòsit es considera oportuna la publicació per a donar publicitat al procediment.  
Per tot això i fent ús de les atribucions de l'article 28 de la Llei 5/1983, de 30 de desembre, del Consell, resolc:  
La publicació com a annex del Pacte de la Mesa Sectorial de Sanitat sobre el permís de gestació i sobre la consideració del supòsit de part amb efecte equivalent al permís per malaltia greu de familiar.  
  
  
València, 22 de desembre de 2017.- La consellera de Sanitat Universal i Salut Pública: Carmen Montón Giménez.  
  
  
ANNEX  
Pacte de la Mesa Sectorial de Sanitat sobre el permís de gestació i sobre la consideració del supòsit de part amb efecte equivalent al permís per malaltia greu de familiar  
  
En l'Acord de Legislatura amb les organitzacions sindicals presents en l'MGN I, que afecta tant el personal funcionari com estatutari i laboral al servei de l'Administració de la Generalitat, punt cinqué, Mesures en relació amb les condicions de treball del personal empleat públic inclòs en l'àmbit d'aplicació de l'acord, epígraf F, Corresponsabilitat i nous usos del temps, que es refereix a mesures de conciliació entre els deures laborals, les responsabilitats familiars i l'àmbit personal, s'enumeren tres mesures en aquesta matèria: ampliació del permís per paternitat, un permís de gestació, a introduir en l'LOGFPV per a les funcionàries gestants, i equiparació de drets en aquesta matèria entre els distints sectors.  
  
L'ampliació del permís de paternitat ja va ser objecte de pacte d'aquesta mesa sectorial en el mateix sentit que la resta del personal de l'Administració de la Generalitat. El permís de gestació, a partir del dia primer de la setmana 37 d'embaràs, s'introduirà en l'LOGFPV amb vigència a partir del dia 1 de gener de 2018 a través de la denominada Llei de mesures. Perquè aquest permís s'aplique al personal de naturalesa estatutària, majoritari entre el gestionat per aquesta conselleria, almenys per seguretat jurídica és necessària la seua inclusió en catàleg de permisos contingut en el Decret 137/2003, del Consell, per al qual ja s'ha iniciat el tràmit oportú d'elaboració de disposicions de caràcter general amb rang de decret. No obstant això, és segur que la norma encara no estarà vigent l'1 de gener de 2018.  
És el propòsit d'aquesta administració i de la representació dels treballadors i les treballadores del sector sanitari que la dita mesura afecte el nostre personal i a més sense dilació respecte al personal a qui és d'aplicació directa l'LOGFPV, perquè evidentment aquest és el sentit d'aquell acord. L'article 38 del TREBEP permet l'aplicació immediata de pactes i acords que corresponguen estrictament a l'àmbit competencial de l'òrgan administratiu que el subscriga, amb independència de la deguda modificació de la normativa reglamentària corresponent.  
  
Quant a la consideració del supòsit de part amb efecte equivalent, en matèria de permisos, al de malaltia greu de familiar, aquesta mesura era un compromís adquirit per aquesta conselleria en el marc del I Pla d'igualtat, la implantació formal del qual necessitava igualment rang reglamentari, i que es conté també en l'al·ludit projecte de modificació del Decret 137/2003. L'oportunitat d'avançar l'aplicació del permís de gestació, tal com s'ha mencionat anteriorment, pot fer-se extensible, per similitud de matèria i tramitació, al supòsit de part, per la qual cosa també s'inclou en el present pacte, amb independència que continue la tramitació de l'esmentada reforma així com la negociació de la resta del contingut.  
En virtut de tot això, la Conselleria de Sanitat Universal i Salut Pública i les organitzacions sindicals presents en la Mesa Sectorial de Sanitat, pacten:  
  
Primer  
Establir un permís de gestació a partir del primer dia de la setmana 37 d'embaràs i fins a la data de part. En el cas de gestació múltiple podrà iniciar-se el primer dia de la setmana 35 d'embaràs, fins a la data de part.  
  
Segon  
Atorgar al supòsit de part un tractament equivalent, en matèria de permisos, al de malaltia greu de familiars.  
  
Tercer  
Aplicar aquestes mesures al personal gestionat per la Conselleria de Sanitat Universal i Salut Pública per mitjà de la seua inclusió en l'article 17 del Decret 137/2003, del Consell.  
  
Quart  
Que ambdues mesures tinguen aplicació a partir de l'1 de gener de 2018.  
  
València, 22 de desembre de 2017  
  
El director general de Recursos Humans i Econòmics  
Unitat d'Igualtat  
CEMSATSE  
CCOO  
UGT  
CSIF  
SIMAP-Intersindical-Salut